De lange rejser kan især få negative konsekvenser for børn, som i forvejen har svært ved at følge med sprogligt og fagligt, siger lektor Anders Højen fra Institut for Kommunikation og Kultur ved Aarhus Universitet, der forsker i tosprogede elevers sprog og læring:

- Hvis man så at sige har rigtig god fart på cyklen, sker der ikke så meget, hvis man holder op med at træde i et lille stykke tid. Man skal nok komme frem alligevel. Men hvis man kun lige holder sig i gang og så holder op med at træde, varer det ikke længe, før man vælter.

Sådan har vi gjort • Lange rejser i skoletiden vil ifølge eksperter typisk få større konsekvenser for elever, der i forvejen halter bagefter sprogligt.

• For at få mere viden om den problemstilling har DR Nyheder sendt en rundspørge til de 22 folkeskoler i landet, hvor mindst halvdelen af eleverne ifølge tal fra Undervisningsministeriet er af udenlandsk herkomst.

• 19 skoleledere har besvaret rundspørgen.

• Flere af skolelederne vurderer, at det ikke kun er i familier med udenlandsk herkomst, at ferier prioriteres højere end børnenes skolegang.

- Der bliver ikke talt dansk

På Tingbjerg Skole er 85 procent af børnene ligesom Ihsan Ullah tosprogede.

Alene på hans årgang har fem ud af de i alt 70 børnehaveklasseelever været på lange rejser i undervisningstiden dette skoleår.

Rejserne kan mærkes, når eleverne er retur i klasselokalet, fortæller børnehaveklasseleder Sofia Kristiansen.

- Der bliver ikke talt dansk, når de er ude at rejse. Måske lige med søskende, men ikke massivt. De får heller ikke den samme undervisning, så det er rigtig ærgerligt, når de er væk alt for længe, siger hun.

Børne- og ungeydelsen per kvartal: • Barn 0 til to år: 4.557 kroner

• Barn tre til seks år: 3.609 kroner

• Barn syv til 14 år: 2.838 kroner

• Ung 15 til 17 år: 946 kroner (per måned)

• I skoleåret 2017 til 2018 havde 5.166 folkeskoleelever så meget ulovligt fravær, at børnechecken ville ryge.

• Kilde: Borger.dk og Undervisningsministeriet

Tingbjerg Skole giver altid forældrene klar besked om, at de burde blive hjemme og prioritere deres barns skolegang, siger skoleleder Marco Damgaard, der også er kommunalbestyrelsesmedlem for Socialdemokratiet.

Men han påpeger samtidig, at skolen ikke kan bestemme, om de må rejse eller ej:

- Vi har for mange elever, som tager lange udlandsrejser midt i skoleåret. Hvis de i forvejen halter efter fagligt eller sprogligt, så er fire eller fem uger væk fra skolen et stort problem.

Alligevel advarer Marco Damgaard og flere andre skoleledere om, at den nye sanktion ved højt fravær kan skade samarbejdet med familierne.